האלוף תמיר ידעי ציין כי העובדה שבארגוני הטרור לא הגיבו מיידית לתקיפת המנהרה מהווה הישג בעקבות צוק איתן. בנוסף הוא הזהיר מהתעצמות ביכולת הירי של הארגונים בעזה ובלבנון. "כשכל היכולת מופנית כלפי העורף - זו בעיה"
מפקד פיקוד העורף, אלוף תמיר ידעי, התייחס להרס מנהרת הג'יהאד האסלאמי סמוך לכיסופים בשבוע שעבר והזהיר מפני תגובה מצד הארגונים ברצועה. "תקפנו את המנהרה סמוך לגבול, ונכון לעכשיו אף אחד עוד לא הגיב", אמר בכנס קיסריה של איגוד דוברי הרשויות המקומיות בישראל. "אני מאמין שעוד תהיה תגובה. הג'יהאד האסלאמי הוא לא ארגון שחושב.
"בשל כך", הוסיף ידעי, "עצם העובדה שהם חושבים בינתיים מה לעשות ולא הגיבו מיידית - זה כבר הישג - בזכות ההרתעה שנוצרה בצוק איתן". האלוף ידעי הזהיר מפני שינוי ביכולת הירי שבידי ארגוני הטרור בעזה ובלבנון, וכן מפני יכולת העורף להתמודד עמה. "היקפי הירי של ראשי הקרב שיש בעזה ולבנון הם בהיקפים שלא הכרנו בעבר", אמר ידעי.
"הלוואי ויכולתי להתחייב על עשרות אלפים, אבל המספרים יותר גדולים", אמר ידעי שהוסיף כי צה"ל נערך גם לאיומים חריפים יותר, כמו נשק כימי.
"כשכל ראשי הקרב מופנים לעורף - זו בעיה", הוסיף האלוף ידעי. "לא מדובר רק בהיקפי ירי אלא גם במשקלים. אנו רואים שינוי מהיקפים קטנים לרקטות בעלות ראש קרבי במשקל מאות קילוגרמים. המלחמה הבאה תהיה בשידור חי ואנו צופים שהמערכות הבאות יהיו רב מערכתיות".
דבריו של מפקד פיקוד העורף באים לאחר שביום ראשון הודיע צה"ל הודיע כי ישראל מחזיקה בחמש גופות של מחבלים מארגון הג'יהאד האסלאמי, שנעדרו מאז פיצוץ המנהרה. בישראל הבהירו כי הם ישחררו אותן רק בתמורה להתקדמות בסוגיית חללים ולאזרחים המוחזקים ברצועת עזה, אך בג'יהאד האסלאמי ובחמאס דחו זאת בתוקף. בצה"ל נערכים לתגובה אפשרית והגבירו את הכוננות באזור.
לפי צה"ל, "במהלך הימים האחרונים ביצעו כוחות פיקוד הדרום ואוגדת עזה פעולות משלימות לחשיפה ולסיכול מנהרת הטרור שנוטרלה בשטח ישראל. במהלך העבודות אותרו בשטח ישראל חמש גופות מחבלים".
בחמאס, שלפי דיווחים ריסן עד כה את הג'יהאד האסלאמי מפני תגובה ברקע מאמציו להשלים את הסכם הפיוס עם פתח, אמרו דברים דומים. "זהו ניסיון נואש של הכיבוש לקבוע משוואה חדשה", אמר דובר הארגון פווזי ברהום. הוא הוסיף כי חמאס "יידע איך לשחרר אותם, כמו ששחרר בעבר אסירים" בעסקת שליט.